Stropers hoor dán oor vonnisDie ietermagog wat gered is. Drie veroordeelde stropers sal later vandeesmaand in die Khayelitsha-streekhof gevonnis word, nadat hulle vroeër skuldig bevind is. Thokozani Welcome Gumbi (41), Zenempilo Musa Kuphe (26) en Gentlemen Moyo (41) is verlede week skuldig bevind dat hulle die Wet op Nasionale Omgewingsbestuur en Biodiversiteit oortree het deurdat hulle ŉ ietermagog in hulle besit gehad en daarmee gesmokkel het, het kapt. Philani Nkwalase, woordvoerder van die Valke in die Wes-Kaap, gesê. Obert Liphat Mololo (44) is skuldig bevind aan die onwettige besit van ŉ vuurwapen en ammunisie. Die Valke het die vier al in September 2014 by ŉ vulstasie in Kaapstad in hegtenis geneem. Hulle het toegeslaan nadat die ietermagog aanlyn vir R250 000 geadverteer is. Nóg ŉ persoon wat saam met hulle in hegtenis geneem is, is op alle aanklagte vrygespreek. Nkwalase het gesê die saak is tot later vandeesmaand vir vonnisoplegging uitgestel.